**ZÁPIS č. 11**

 **Z RIADNEHO ZASADNUTIA SPRÁVNEJ RADY TASR**

 **23. novembra 2021 so začiatkom o 15.00 h**

**Prítomní členovia Správnej rady:** Alena Mezeiová , Jozef Tuhovčák, Jozef Bednár, Peter Mestický**,** Ladislav Mikuš

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

**Program:**

1. **Postavenie a špecifiká TASR v mediálnom prostredí**
2. **Rôzne**

**UZNESENIE č. 01/23/11/2021:**

Členovia SR TASR schválili program zasadnutia:

ZA: A. Mezeiová PROTI: 0 ZDRŽAL SA: 0

 J. Tuhovčák

 J. Bednár

 P. Mestický

 L. Mikuš

**Uznesenie bolo prijaté.**

1. **Postavenie a špecifiká TASR v mediálnom prostredí**

Ako uviedol GR TASR V. Puchala, Tlačová agentúra Slovenskej republiky je verejnoprávna, národná, nezávislá, informačná inštitúcia zriadená zákonom č. 385/2008 Z. z., ktorá poskytuje verejnosti služby v oblasti spravodajstva. Zabezpečuje ústavné právo občanov na informácie.

Postavenie a jedinečnosť agentúry vychádza z noriem vyššej právnej sily, najmä čl. 26 Ústavy Slovenskej republiky, čl. 10 Európskeho Dohovoru o ochrane ľudských práv a základných slobôd, čl. 19 Medzinárodného paktu o občianskych a politických právach a je v súlade s medzinárodnými záväzkami, ktorými je Slovenská republika viazaná. Opiera sa o relevantné odporúčania a rezolúcie Rady Európy.

TASR zabezpečuje informácie o činnosti štátnych orgánov, ich vyhlásenia, oznámenia, stanoviská, prináša informácie zo sveta, mapuje dianie v Európskej únii, zabezpečuje kompletné, rýchle a vyvážené spravodajstvo z celého Slovenska i zo sveta, čím napĺňa ústavné právo verejnosti na celistvé informácie bez ohľadu na komerčnú hodnotu.

Redaktori TASR sú pri všetkých dôležitých rokovaniach štátnych orgánov, zúčastňujú sa zahraničných služobných ciest predstaviteľov štátu. Pre TASR nie je táto agenda fakultatívna, ale vníma ju ako spravodajskú povinnosť.

TASR prináša správy nonstop, cez deň, v noci, cez víkendy, sviatky. V noci je TASR jediným systémovým zdrojom informácií na Slovensku. Práca 24/7 zvyšuje významne potrebu redaktorov na zabezpečenie tohto cyklu i náklady na príplatky. Plnohodnotné správy aj cez víkend.

TASR odoberajú všetky relevantné médiá.

TASR neslúži záujmom majiteľov. Je verejnoprávna inštitúcia s možnosťou kontroly verejnosťou prostredníctvom volených zástupcov. TASR je pod kontrolou Správnej rady TASR a Výboru Národnej rady SR pre kultúru a médiá.

GR sa v prezentácii venoval aj ekonomickým ukazovateľom a priniesol porovnania TASR so zahraničnými agentúrami v intenciách rozpočtov, počtu zamestnancov a spôsobov financovania, ako aj vlastníckej štruktúry agentúr.

Národné tlačové agentúry existujú v rôznych podobách vo všetkých európskych krajinách a vo väčšine z nich sú priamo alebo nepriamo podporované štátom. Podpora sa týka malých trhov, ale napríklad aj francúzskej agentúry AFP, ktorá má 40% príjmov od štátuMenšie trhy ako Portugalsko, Chorvátsko, Slovinsko, Cyprus, Malta apod. financujú agentúry až do 100%.

Princíp nevyhnutnosti existencie národných verejnoprávnych tlačových agentúr v európskom priestore spočíva v troch základných skutočnostiach:

obsahová nezávislosť produktov agentúry od trhových vplyvov, zaznamenávanie informácií bez ohľadu na ich komerčnú hodnotu,

informačné pokrývanie všetkých rovín chodu štátu na nonprofitnom princípe, zabezpečovanie ústavného práva občanov na informácie,

Žiadna z postkomunistických krajín nesprivatizovala svoju agentúru. V západných demokraciách sa historicky vyvíjali súkromné agentúry, často ako združenia vydavateľov. Prešli dlhú cestu a sú vo vyspelom mediálnom prostredí.

TASR je povinnou osobou v zmysle Zákona č. 395/2002 Z. z. o archívoch a registratúrach. TASR má unikátny obrazový archív, ktorý je národným bohatstvom.

TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb a v zmysle ustanovení tohto zákona musí garantovať požiadavky na zabezpečenie kybernetickej bezpečnosti.

Obsah bezpečnostných opatrení, štruktúru bezpečnostnej dokumentácie a rozsah všeobecných bezpečnostných opatrení ustanovuje vyhláška NBÚ č. 362/2018.

Na základe zákona a vyhlášky je TASR povinná zabezpečiť kybernetickú bezpečnosť v požadovanej štruktúre a v termínoch, ktoré sú dané. V termíne do 9.11. 2021 NBÚ vykoná audit kybernetickej bezpečnosti.

TASR je subjektom verejnej správy. Podľa par. 5, ods. 1, písm c) Zákona o informačných technológiách vo verejnej správe a o zmene a doplnení niektorých zákonov z 27. marca 2019 je TASR orgánom riadenia.

TASR je subjektom vyrozumenia na základe Smernice vlády SR, ktorou sa ustanovuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu, mimoriadnej situácie alebo stupňa teroristického ohrozenia na území Slovenskej republiky schválenou uznesením vlády 572 z 13. decembra 2017.

TASR má kvalitné zahraničné spravodajstvo, ktoré patrí k základným a dominantným zdrojom informácií pre všetky médiá na Slovensku. Pracuje na základe zmluvných vzťahov so skoro dvadsiatkou spravodajských agentúr z celého sveta, primárne s francúzskou AFP, nemeckou DPA a nadnárodnou agentúrou AP. Vydáva dvojnásobne viac správ ako iné agentúry na slovenskom trhu.

 TASR má stáleho zahraničného spravodajcu v Bruseli a spravodajcu pre Maďarsko. Cestuje na všetky pracovné cesty štátnych predstaviteľov i na všetky významné športové a iné podujatia vo svete. Mapuje slovaciká.

TASR je zásadným zdrojom informácií o dianí na Slovensku pre zahraničie. Vydáva správy o dianí na Slovensku v angličtine aj maďarčine. Správy odoberajú ambasády, investori, zahraničné agentúry.

TASR má 17 regionálnych pobočiek a v nich 29 interných redaktorov, fotografov a videospravodajcov. Regionálni spravodajcovia TASR tvoria najucelenejšiu domácu informačnú sieť, ktorá zabezpečuje pohľad na dianie na Slovensku.

TASR zabezpečuje videoservis a prostredníctvom TASR TV najviac živých prenosov tlačových konferencií.

TASR má koncové médiá. (teraz.sk, skolske.sk, webmagazin.sk, obce.tasr.sk, vovlaku.tasr.sk, utulkovo.tasr.sk...) Spravodajský web Teraz.sk navštevuje podľa IAB monitora vyše 500 000 unikátnych návštevníkov mesačne (počas koronakrízy vyše 1 100 000 návštevníkov). Skupina odberateľov živých prenosov na fcb má vyše 60 000 členov a vysokú responzivitu.

TASR má web v angličtine newsnow.tasr.sk

Informácie na webe sú nespoplatnené.

TASR má významné projekty v rámci mediálnej výchovy pre školy všetkých stupňov. Sprístupnila svoje agentúrne servisy pre všetky školy na Slovensku bezodplatne na vzdelávacie účely.

 TASR plní aj vzdelávaciu funkciu, celoročne poskytuje priestor študentom vysokých škôl, najmä žurnalistiky, na krátkodobú i dlhodobú prax, ktorú štát nehradí. TASR garantuje na UCM v Trnave predmet Agentúrna žurnalistika.

TASR má spolu s francúzskou agentúrou AFP fact checkingový projekt boja proti hoaxom.

TASR má úzku spoluprácu so ZMOSom. Poskytuje svoje agentúrne servisy pre všetky mestá a obce na Slovensku.

Rozpočtovaná suma v štátnom rozpočte je pre TASR od roku 2015 nezmenená, vo výške 2 200 000 eur. Len nevyhnutné náklady na ľudí stúpli za dané obdobie v TASR o skoro 400 000 eur. TASR si plní všetky záväzky voči štátu. Napr. v roku 2019 TASR dostala od štátu 2 495 000 eur a

odviedla štátu na daniach, odvodoch 1 850 000 eur.

TASR zamestnáva ľudí na interný pracovný pomer. Platí za nich mzdy a odvody.

TASR je silná a kredibilná značka. Správy TASR preberajú všetky médiá na Slovensku. TASR je pre odberateľov na Slovensku prvou a dominantnou agentúrou. Vyprodukuje 700 multimediálnych správ denne pri počte 136 ľudí a nákladoch od štátu cca 2200000 eur. Ide o mimoriadne efektívne investované štátne peniaze.

GR ďalej informoval o pripravovaných projektoch a výzvach TASR pre nasledujúce obdobie.

1. Mezeiová sa poďakovala GR TASR za prezentáciu.

Členovia Správnej rady vzali materiál na vedomie.

­­­­­­­­­­­­­­­­­­­­­­­­­­­­­

1. **Rôzne**

GR TASR V. Puchala informoval členov rady o tom, že TASR sa spolu s viacerými zahraničnými agentúrami na čele s nemeckou agentúrou DPA zapojila do projektu Európskej komisie a získala grant na spoločný newsroom európskych tlačových agentúr v Bruseli.

Členovia Správnej rady TASR sa dohodli na najbližšom termíne rokovania 14. decembra 2021 o 15:00.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 23. novembra 2021

Zapísala:

 Alena Mezeiová v.r.